РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/418-15

26. октобар 2015. године

Б е о г р а д

З А П И С Н И К

ДЕСЕТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 19. ОКТОБРА 2015. ГОДИНЕ

Седница је почела у 13,10 часова.

Седници су присуствовали чланови Одбора: Милован Дрецун, Драган Тодоровић, Миљана Николић, Мирко Крлић, Ненад Митровић, Звонимир Стевић, Синиша Максимовић и Ђорђе Косанић.

Седници Одбора су присуствовали заменици одсутних чланова Одбора: Драгомир Карић (Јелена Мијатовић члан), Соња Влаховић (Миодраг Линта члан), Александар Марковић (проф. др Нинослав Гирић члан), Бранка Каравидић (Горан Богдановић члан) и Мирко Чикириз (Александар Чотрић члан).

Седници Одбора нису присуствовали чланови Одбора: Момир Стојановић, Борислав Стефановић, Мирољуб Станковић и Злата Ђерић нити њихови заменици.

Поред чланова Одбора седници је присуствовао и народни посланик Владимир Петковић.

Седници су присуствовали: Душан Козарев, заменик директор Канцеларије за Косово и Метохију, Миљан Ранђеловић и Зоран Бојовић, помоћници директора Канцеларије за Косово и Метохију и Васо Гујић, шеф кабинета директора Канцеларије за Косово и Метохију.

Седници су присуствовали: Срђан Митровић, начелник Косовско поморавског округа, Васо Јелић, начелник Косовско митровичког округа, Винка Радосављевић, начелник Пећког округа, Јовица Будурић, начелник Призренског округа, као и Братислав Николић, председник општине Штрпце и Светислав Ивановић, председник општине Ново Брдо.

Седници су присуствовали и Денис Беседић (Dennis Besedic) заменик шефа Канцеларије Уједињених нација у Београду и Маниша Доиг (Maneesha Doing), политички саветник у Канцеларији Уједињених нације у Београду.

На предлог председника Одбора, једногласно је (12 „за“) усвојен следећи:

Д н е в н и р е д

1. Разматрање Извештаја о раду Канцеларије за Косово и Метохију за период јануар - јун 2015. године, који је поднела Канцеларија за Косово и Метохију (15 Број 02-1966/15 од 31. јула 2015. године);

2. Образовање Радне групе у складу са Закључком Одбора за Косово и Метохију 15 Број 06-2/170-15 од 23. априла 2015. године;

3. Р а з н о.

Пре преласка на рад по утврђеном дневном реду, Одбор је већином гласова (11 «за») и без примедби усвојио записник Седме седнице Одбора, одржане 23. априла 2015. године.

Председник Одбора је подсетио присутне на поштовање права времена, да се говори на седници Одбора, у складу са чланом 75. Пословника Народне скупштине.

Прва тачка дневног реда **- Разматрање Извештаја о раду Канцеларије за Косово и Метохију за период јануар - јун 2015. године, који је поднела Канцеларија за Косово и Метохију (15 Број 02-1966/15 од 31. јула 2015. године)**

Уводно излагање изнео је Миљан Ранђеловић, помоћник директора Канцеларије за Косово и Метохију и том приликом је детаљно презентовао послове и активности, по областима, којима се Канцеларија, у шестомесечном извештајном периоду о раду, бавила.

У дискусији су учествовали чланови Одбора Милован Дрецун и Звонимир Стевић, као и Душан Козарев, заменик директора Канцеларије, Миљан Ранђеловић и Зоран Бојовић, помоћници директора Канцеларије.

Председник Одбора се захвалио Канцеларији за Косово и Метохију на поднетом Извештају и изнео мишљење да тако поднет Извештај постаје један образац како треба презентовати извештаје Одбору. Посебно се осврнуо на део Извештаја који се односи на економску подршку Србима на Косову и Метохији, сматрајући од пресудне важности за њихов опстанак. Указао је да је потребно да се изађе са иницијативом, иза које би стајала Канцеларија, и да се у договору са људима који се баве појединим приватним послом на Косову и Метохији, направе мултиетнички пословни пројекти за које би се затражила подршка од међународне заједнице и других мисија на Косову и Метохији. Такође је указао да заједнички пословни пројекти који би били мултиетнички и на одговарајући начин промовисани, вероватно представљали суштински корак напред, да се покаже да је могуће организовати један суживот и да је могуће сарађивати на просторима Косова и Метохије. Мишљења је да је за питање имовине потребно деловати тимски, са снажном медијском, политичком и дипломатском кампањом да се покаже свима колико је то питање значајно за опстанак Срба, јер преко питања имовине ће се преломити и да ли ће Срба бити на Косову и Метохији или ће отићи или ће се довршити етничко чишћење. С тим у вези, изразио је спремност да се Одбор, на некој од наредних седница, бави тим веома важним питањем.

Током дискусије Извештај је похваљен и позитивно оцењен, али било је и речи о томе, да је податак који приказује да су интерно расељена лица, заинтересована за повратак на Косово и Метохију јако забрињавајуће мали, па се сходно томе дискутовало и о питању одговорности због такве ситуације. Изнет је предлог да се процене какве су финансијске могућности у буџету Републике Србије за наредну годину, па да се сходно томе, евентуално направи искорак за људе који су радили у привреди и ван привреде на простору Косова и Метохије а чија примања спадају у групу најнижих, како би им се примања увећала у наредном периоду. Такође је изражена спремност, да се у договору са Канцеларијом за Косово и Метохију, организује, у наредном периоду, седница Одбора на којој би се расправљало о питању повратка протераних са простора Косова и Метохије.

На постављена питања одговоре су дали Душан Козарев, заменик директора Канцеларије, Миљан Ранђеловић и Зоран Бојовић, помоћници директора Канцеларије.

Након дискусије, на предлог председника, а на основу чл. 59. и 229. Пословника Народне скупштине, Одбор за Косово и Метохију подноси

И З В Е Ш Т А Ј

Одбор за Косово и Метохију је размотрио Извештај о раду Канцеларије за Косово и Метохију за период јануар - јун 2015. године, који је поднела Канцеларија за Косово и Метохију (15 Број 02-1966/15 од 31. јула 2015. године) и одлучио већином гласова (11 за) да прихвати Извештај.

Председник је обавестио да ће о прихватању Извештаја Одбор известити Народну скупштину, ради информисања.

Друга тачка дневног реда – **Образовање Радне групе у складу са Закључком Одбора за Косово и Метохију 15 Број 06-2/170-15 од 23. априла 2015. године**

Председник Одбора је подсетио Одбор да је, на Седмој седници од 23. априла 2015. године, једногласно усвојио закључак са Пете седнице Одбора, од 5. новембра 2014. године, а на којој су чланови Одбора информисани о расветљавању и процесуирању одговорних за злочине почињене на територији Косова и Метохије почев од 1998. године, са посебним освртом на злочине над припадницима српског народа и снага безбедности и осталих националних заједница на Косову и Метохији и сарадњи надлежних органа Републике Србије са ЕУЛЕКС-ом на том плану. Усвојени закључци су достављени Влади Републике Србије и Тужилаштву за ратне злочине, ради информисања. Такође је указао, да је у циљу старања да се закључак Одбора спроводи на основу члана 70. став 1. алинеја шеста Пословника Народне скупштине, упутио допис Тужилаштву за ратне злочине, Канцеларији за Косово и Метохију, Министарству унутрашњих послова (Дирекција полиције, Управа криминалистичке полиције) и Комисији за нестала лица, са захтевом да одреде своје представнике који би узели учешће у спровођењу закључка да се образује тело које би имало одређени задатак. С тим у вези, информисао је Одбор, да су они у својим дописима који су доставили Одбору, одредили своје представнике, тако да је Тужилаштво за ратне злочине одредило Драгољуба Станковића, заменика тужиоца за ратне злочине, Министарство унутрашњих послова Дејана Маринковића, начелника Службе за откривање ратних злочина, Комисија за нестала лица Вељка Одаловића, председника Комисије и Весну Бошковић, саветника у Комисији и Канцеларија за Косово и Метохију одредила је Игора Поповића, руководиоца Групе за правосуђе, људска права и имовинско-правна питања. Такође, обавестио је да је чланом 27. став 8. Закона о Народној скупштини и чланом 44. став 6. Пословника Народне скупштине прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, а на основу члана 27. став 14. Закона о Народној скупштини, у раду радних тела по позиву, могу да учествују научници и стручњаци док је чланом 59. Пословника Народне скупштине прописан делокруг рада Одбора за Косово и Метохију. Сходно томе а сагласно тачки 1. Закључка Одбора за Косово и Метохију 15 број 06-2/170-15 од 23. априла 2015. године и у вези са чланом 70. став 1. алинеја шеста Пословника Народне скупштине, председник је обавестио да је написао Предлог одлуке о образовању Радне групе, са образложењем са којим је Одбор имао прилике да се упозна. Наиме, у Предлогу Одлуке Радна група би била за прикупљање чињеница и доказа у расветљавању злочина над припадницима српског народа и осталих националних заједница на Косову и Метохији, имала би председавајућег и чланове из редова чланова и заменика чланова Одбора поред већ одређених представника државних органа. Сходно томе, председник је начелно предложио председавјућег и чланове из Одбора а то су председавајући: Милован Дрецун, чланови: Момир Стојановић, Миљана Николић, Звонимир Стевић и Горан Богдановић. Представио је задатак радне групе који се огледа у интезивном прикупљању чињеница и доказа који могу да помогну у расветљавању злочина над србима и осталим националним заједницама. Прикупљене чињенице и доказе Одбор за Косово и Метохију ће доставити преко надлежног тела, односно Тужилаштва за ратне злочине, Специјалном суду за ратне злочине на Косову и Метохији а стручну помоћ би пружили представници државних органа, организација и тела који поседују потребна знања из одређене области.

Пошто није било других предлога нити дискусије по питању образовања Радне групе, Одбор је једногласно (11 за) прихватио Предлог одлуке о образовању Радне групе, који је поднео председник Одбора.

Председник је информисао да ће Радна група почети са радом даном доношења Одлуке, као и да је дужна да задатак изврши у најкраћем року, док Одлука ступа на снагу даном доношења.

Трећа тачка дневног реда – **Р а з н о**

I Председник је информисао Одбор о томе да су се Одбору, електронским путем, у виду представке, обратили бивши радници Министарства унутрашњих послова са простора Косова и Метохије који су у представци исказали незадовољство и протест због свог тренутног радно-правног статуса. Такође су тражили да се закаже седница Одбора за Косово и Метохију како би се њихов захтев разматрао, а електронским путем, су се обратили и Посланичким групама у Народној скупштини. С тим у вези, а у циљу покушаја да се реши њихов захтев, председник Одбора је информисао Одбор да је обавио консултације са представницима Министарства унутрашњих послова односно са министром и да је том приликом обавештен да је у Министарству унутрашњих послова образована Радна група која се бави захтевима бивших радника Министарства унутрашњих послова са простора Косова и Метохије, као и да је Канцеларија за Косово и Метохију упозната са тиме.

II Такође, председник је обавестио чланове и заменике чланова Одбора да су им достављене две белешке, ради упознавања и информисања и то: једна белешка са састанка чланова Одбора за Косово и Метохију и делегације Одбора за међународне послове Државне Думе Федералне скупштине Руске федерације, од 16. јуна 2015. године, а друга белешка са састанка председника Одбора за Косово и Метохију и Аугустина Кондеа, известиоца Комитета за политичка питања и демократију Парламентарне скупштине Савета Европе, од 25. августа 2015. године.

III У дискусији су учествовали чланови и заменици чланова Одбора: Милован Дрецун, Александар Марковић, Мирко Крлић, Бранка Каравидић, Драгомир Карић и Драган Тодоровић.

Народни посланик Александар Марковић, заменик члана је приликом утврђивања предложеног дневног реда седнице Одбора, иницирао да се под тачком Разно дискутује о изјавама које је у средствима јавног информисања изнео Владимир Костић, председник Српске академије наука и уметности (САНУ), по питању Косова и Метохије. Том приликом је истакао да су изјаве појединца односно председника Српске академије наука и уметности по питању Косова и Метохије непримерене, неадекватне и недопустиве и да је потребно да Одбор реагује и да изађе са ставом. С тим у вези, током дискусије чланови и заменици чланова Одбора, су се сложили да Одбор изађе са ставом поводом изјава председника Српске академије наука и уметности али су се осврнули и на начин фукционисања Српске академије наука и уметности, као и на то да је потребно да се са Одбора пошаље порука јединства а не порука осуде због изјаве појединца коју не треба поистоветити са истакнутом научном институцијом као што је Српска академија наука и уметности.

На предлог председника, Одбор је већином гласова (11 за, један уздржан) одлучио да заузме став поводом изјава које је у средствима јавног информисања изнео Владимир Костић, председника Српске академије наука и уметности, по питању Косова и Метохије.

Након дискусије, а на предлог председника, Одбор је већином гласова (девет за, један уздржан) заузео следећи став:

* Одбор не прихвата изјаву Владимира Костића, председника Српске академије наука и уметности (САНУ) о Косову и Метохији, јер сматра да се таквим изношењем личног става, са позиције првог човека институције од посебног значаја, слаби позиција Републике Србије у даљем процесу нормализације односа Београда и Привремених институција самоуправе у Приштини, обесхрабљује српски народ да опстане на Косову и Метохији, а охрабрује албанска страна да верује да је могуће да се Република Србија одрекне свог духовног изворишта и призна Косово и Метохију као државу.
* Одбор апелује да се изјавама појединаца или организација не нарушава државно јединство и капацитет Републике Србије, као и одбрана виталних, државних и националних интереса на Косову и Метохији.
* Одбор позива Српску академију наука и уметности (САНУ) да се изјасни и заузме став поводом изјава њеног председника.

Председник Одбора је обавестио да ће усвојени став односно саопштење Одбора доставити Српској академији наука и уметности (САНУ) и средствима јавног информисања.

Седница је завршена у 14,40 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ПРЕДСЕДНИК ОДБОРА

Јелена Ђорић мр Милован Дрецун